## Rješenje o oduzimanju dozvole Ivanu Crnjcu iz Zagreba za obavljanje poslova investicijskog savjetnika

### NN 62/2006 (2.6.2006.), Rješenje o oduzimanju dozvole Ivanu Crnjcu iz Zagreba za obavljanje poslova investicijskog savjetnika

# HRVATSKA AGENCIJA ZA NADZOR FINANCIJSKIH USLUGA

**1507**

Temeljem odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
Uprava Hrvatske agencije za nadzor financijskih usluga, po službenoj dužnosti u
predmetu oduzimanja dozvole za obavljanje poslova investicijskog savjetnika
Ivanu Crnjcu iz Zagreba, Istarska 45b, na sjednici održanoj 25. svibnja 2006.
godine donijela je

## RJEŠENJE

1. Ivanu Crnjcu iz Zagreba, Istarska 45b, oduzima se dozvola za obavljanje
poslova investicijskog savjetnika.
2. Ovo rješenje upisuje se u Registar ovlaštenih investicijskih savjetnika koji
vodi Hrvatska agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske (dalje: Komisija),
klasa: UP/I-450-08/03-02/163 od 7. listopada 2003. godine, Ivanu Crnjcu iz
Zagreba, Istarska 45b, zaposleniku ovlaštenog društva CAIB d.d. Zagreb izdana je
na neodređeno vrijeme dozvola za obavljanje poslova investicijskog savjetnika.
Sukladno odredbi članka 10. stavak 1. Pravilnika o sadržaju zah­tjeva za
izdavanje i postupku izdavanja dozvola ovlaštenim društvima i osobama ovlaštenim
za obavljanje poslova vrijednosnim papirima (»Narodne novine« br. 143/02),
investicijski savjetnik je dužan kontinuirano obavljati poslove sukladno Zakonu
o tržištu vrijednosnih papira (»Narodne novine« br. 84/02, dalje: ZTVP) i aktima
Hrvatske agencije za nadzor financijskih usluga (dalje: Agencija). Odredbom
članka 58. stavak 1. točka 7. Zakona propisano je da će Agencija rješenjem
oduzeti dozvolu investicijskom savjetniku koji prestane ispunjavati uvjete na
temelju kojih mu je dozvola izdana, ako u roku koji Agencija odredi te uvjete ne
ispuni.
Ovdje valja napomenuti da se, sukladno odredbi članka 23. Zakona o Hrvatskoj
agenciji za nadzor financijskih usluga (»Narodne novine« br. 140/05, dalje:
Zakon), koji je stupio na snagu 28. studenoga 2005. godine, a primjenjuje se od
1. siječnja 2006. godine, u ZTVP-u, drugim zakonima i svim podzakonskim
propisima naziv »Komisija za vrijednosne papire Republike Hrvatske« zamjenjuje
na­zivom »Hrvatska agencija za nadzor financijskih usluga«, koja je prav­ni
sljednik Komisije za vrijednosne papire Republike Hrvatske.
Budući da je utvrđeno da Ivan Crnjac više nije zaposlenik ovlaštenog društva
CAIB d.d. Zagreb, to mu je zaključkom klasa: UP/I-450-08/05-02/166 od 27.
listopada 2005.godine bio određen rok od 3 (tri) mjeseca za dostavu dokaza da je
zaposlen u ovlaštenom društvu na poslovima savjetovanja prilikom investiranja u
vrijednosne papire. Iz dostavnice je razvidno da je predmetni zaključak uručen
Ivanu Crnjcu 7. studenoga 2005. godine.
Kako Ivan Crnjac nije u roku od 3 mjeseca (do 7. veljače 2006. godine), a niti
naknadno, Agenciji dostavio dokaz o zaposlenju, valjalo je riješiti kao u
izrijeci ovog rješenja, dakle oduzeti mu dozvolu za obavljanje poslova
investicijskog savjetnika i brisati ga iz Registra ovlaštenih investicijskih
savjetnika, u koji je bio upisan pod rednim brojem 40 (četrdeset).
Sukladno odredbi članka 8. stavak 3. Zakona, ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-08/03
Urbroj: 326-103/06-1
Zagreb, 25. svibnja 2006.

Predsjednik Uprave
**Ante Samodol**, v. r.

Rješenje, NN 62/2006-1507
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)